《双桂行寿宜兴蒋郡丞》
明代·于慎行

堂前双桂树，堂上双樽酒。太湖一曲住者谁，淮南秋色落君手。

使君潇洒豪且贤，东方千骑何翩翩。一日上书抛紫绶，走种阳羡山间田。

山田种秫收不薄，荆溪如画堪行乐。桂花已见湖上开，桂子还闻月中落。

月中清影碧天秋，花下斑衣对白头。陶令归来浑是醉，徐卿老去百无忧。

不见玄都观里桃，不见灞陵桥畔柳。桃花吹作素衣尘，柳色歌残行客口。

谁能向桂花树下日陶然，万斛天香近酒边。燕山五枝君不羡，蒋家三径益可传。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。